
Tárgy: A személyes gondoskodást nyújtó szociális intézmény és a gyermekjóléti és gyermekvédelmi szolgáltató tevékenység értékelése

Készítette: Princzes Györgyi 
Előterjesztés
amely készült a Képviselő-testület 2019. december 3.-i ülésére

Tisztelt Képviselő-testület!

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 104. § (1) bekezdés értelmében a gyermekjóléti és gyermekvédelmi szolgáltató tevékenységet ellátó állami és nem állami intézmény fenntartója ellenőrzi és évente egy alkalommal értékeli a szakmai munka eredményességét, a szakmai program végrehajtását, valamint a gazdálkodás szabályszerűségét és hatékonyságát. Herend város vonatkozásában gyermekjóléti és gyermekvédelmi szolgáltató tevékenységet a Herend Környéki Önkormányzatok Család és Gyermekjóléti Szolgálata és a Herendi Hétszínvilág Óvoda és Bölcsőde végez. A család és gyermekjóléti szolgálat gyermekjóléti szolgáltatást, az óvoda gyermekek napközbeni ellátását, azon belül bölcsődei ellátást végez. 

A szociális igazgatásról és a szociális ellátásokról szóló 1993. évi III. törvény (továbbiakban: Szt) 92/B.§ (1) bekezdés értelmében a személyes gondoskodást nyújtó szociális intézmény állami fenntartója ellenőrzi és évente egy alkalommal értékeli a szakmai munka eredményességét. Herend Város vonatkozásában személyes gondoskodás keretén belül szociális alapszolgáltatási feladatot (családsegítés) a Herend Környéki Önkormányzatok Család és Gyermekjóléti Szolgálata lát el.

A család és gyermekjóléti szolgálat fenntartója Herend Környéki Önkormányzatok Család és Gyermekjóléti Szolgálatot Fenntartó Társulása, a bölcsőde fenntartója Herend Város Önkormányzata. 
Gyermekjóléti és gyermekvédelmi tevékenység, valamint szociális alapszolgáltatás értékelése
A Herendi Hétszínvilág Óvoda és Bölcsőde integrált intézmény keretein belül biztosított a herendi és a szentgáli lakóhellyel rendelkező gyermekek számára a bölcsődei ellátás. A bölcsőde 2019. január 21-től 24 férőhellyel rendelkezik az alapító okirata szerint. Feladatellátási szerződés alapján a Szentgál Község Önkormányzata részére 7 fő férőhelyet biztosítanak. Jelenleg 22 gondozott gyermeket látnak el. 
A Bölcsőde nyitvatartási ideje a Gyvt. 41 § (1) bekezdésében foglaltaknak megfelelően a szülők munkarendjéhez igazodóan 2017. szeptember 1. napjától 6.30-tól 16.30 óráig tart, ezáltal megvalósul az a jogszabályi követelmény is, amely szerint egy gyermek napi gondozási ideje nem haladja meg a 12 órát. 
Alapdokumentumok: Bölcsőde rendelkezik a bölcsődei gondozás, nevelés fejlesztés alapelveit, célját, módszereit tartalmazó jogszabályi előírásoknak megfelelő szakmai programmal. Bölcsőde házirendjét a Módszertani Levélben és a jogszabályban foglaltak alapján készítették el. A szakmai program végrehajtása az éves munkatervek alapján megvalósított és eredményes. 
Szakmai munka:
Az integrált intézmény vezetését (mind az óvoda, mind a bölcsőde) jelenleg az intézményvezető látja el. A gondozónői munkakörben alkalmazottak száma 4 fő. A gondozónők egyike a bölcsődei egység szakmai vezetője. A gondozónők a jogszabályban előírt képesítési feltételeknek megfelelnek. Továbbképzési tervvel rendelkezik az intézmény. Mind a négy gondozónő a továbbképzési kötelezettségének eleget tesz. A férőhelynek, illetve a beíratott gyermekek száma vonatkozásában a szakalkalmazotti létszám megfelelő. A négy gondozónő minősítése megtörtént. A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM. rendelet 2017. január 1-jén hatályba lépő módosítása szerint a bölcsődében bölcsődei dajkát is kell foglalkoztatni. Az intézményben foglalkoztatásra került kettő bölcsődei dajka, akik közül egyiknek meg van a szakképesítése, a másik dajka most vesz részt képzésen. 

A Bölcsőde továbbá 1 fő orvost (gyermekorvos) foglalkoztat, heti 1 (havi 8) órában, amely megfelel az ágazati jogszabályban előírtaknak. 

Az intézmény jól megközelíthető helyen zöld övezetben helyezkedik el. Az óvoda épületében a csoportszobát, az átadó helyiséget, a mosdót az életkori sajátosságoknak megfelelően alakították ki. Az épület karbantartott. A Bölcsőde udvara tágas, gondosan ápolt, megfelelő helyet biztosít az udvari játéknak, levegőzésnek. A játékeszközök megfelelnek a Módszertani Levélben meghatározott egészségügyi és pedagógiai szempontoknak.  

Az intézménybe történő felvételről a Bölcsőde vezetője dönt. A felvétel során a jogszabályi előírások alapján jár el a vezető. A bölcsődei felvétel során elsőbbséget élveztek a Gyvt. 41. § (2) bekezdésében felsorolt gyermekek (testi, szellemi fejlettsége miatt állandó napközbeni ellátásra szoruló gyermek, szülő, illetve gondozó kedvezőtlen szociális helyzetben van, stb.). A szülők tájékoztatása, a dokumentáció vezetése, az adatkezelés megfelelő. Az intézményvezető a Gyvt. 33. §-a szerinti tájékoztatási kötelezettségének eleget tesz. Az intézményben működik Érdek-képviseleti Fórum.

A bölcsődei ellátottak számát az intézmény napi szinten rögzíti a a KENYSZI nyilvántartó rendszerben. 

Herend Város Önkormányzata önkormányzati rendeletében a bölcsőde tekintetében 490 Ft/nap +ÁFA (622,- Ft) összegben állapította meg az intézményi térítési díjat. A Bölcsőde számára az étel előállítását és szállítását a Herend Város Önkormányzata és a Herendi Porcelánmanufaktúra Zrt. között létrejött megállapodás alapján a manufaktúra konyhája (Paletta étterem) végzi. A bölcsődei ellátásban részesülő gyermekeknek külön főznek, ügyelve az életkori szükségletekre, a sok zöldség, gyümölcs fogyasztásra.
A Herendi Hétszínvilág Óvoda és Bölcsőde munkáját 2019. október 3. napján a Veszprém Megyei Kormányhivatal Hatósági Főosztálya ellenőrizte. A hatósági ellenőrzés hiányosságot, jogszabályi és szakmai követelményeknek való nem megfelelést nem állapított meg. Az ellenőrzésről szóló jegyzőkönyv szerint a bölcsődei ellátás keretében a gyermek életkorának és egészségi állapotának megfelelően biztosított a nevelés, gondozás feltételei, a biztosított a bútorzat, egyéb eszközök, felszerelések, textília, adottak a játéktevékenység és a szabadban tartózkodás feltételei, a gyermek élettani szükségleteinek és az egészséges táplálkozás követelményeinek megfelelő étkeztetés. A bölcsőde személyi és tárgyi feltételei megfelelnek a jogszabályi, illetve szakmai követelményeknek. 
A Herend Környéki Önkormányzatok Család és Gyermekjóléti Szolgálata 2006. december 31. naptól társulás keretein belül 8 településen (Bánd, Csehbánya, Hárskút, Herend, Kislőd, Márkó, Szentgál, Városlőd), majd 2016. január 1. napjától további két településen Farkasgyepűn és Magyarpolányban, összesen 10 településen látja el a gyermekjóléti feladatokat. 

A jogszabályi változások szerint a Szolgálat munkatársai családgondozó munkakörben dolgoznak. A Szolgálatnál jelenleg 6 fő családgondozó dolgozik, közülük 1 fő látja el az intézményvezetői feladatokat. Az alkalmazottak közül 5 fő képesítési előírásoknak (15/1998.(IV.30.) NM. rend.) megfelelő végzettséggel rendelkeznek. 1 fő tanulmányi szerződés útján jelenleg tanulmányokat folytat az előírásoknak megfelelő végzettség megszerzése érdekében. Az ingyenes szakmai továbbképzéseken részt vesznek a családgondozók.

A Szolgálat részére minden településen biztosítanak fogadó helyiséget, amely alkalmas az ügyfelekkel való találkozásra, és a jelzőrendszeri megbeszélésekre. 

A Szolgálat munkatársai a jogszabályban előírt nyilvántartási rendszert folyamatosan vezetik, a dokumentációs rendszert településenként elkülönítetten kezelik. Az ellátottak számáról naponta adatot szolgáltatnak a KENYSZI rendszerben. 

A Szolgálatnak a jogszabályi előírásoknak és módszertani utasításoknak megfelelő Szakmai Programja, SZMSZ-e és házirendje van. Ezeket a dokumentumokat évente frissítik, nyomon követik a szervezeti és jogszabályi változásokat. A szolgálat a szolgáltatásokkal kapcsolatos jelentési kötelezettségének eleget tesz. 
A Szolgálat a gyermekjóléti szolgáltatás tevékenységet a 10 településen látja el. A védelembe vétel alatt álló ellátottak száma 12 fő, nevelésbe vétel alatt álló ellátottak száma 5 fő. A 2019-es évben szinte naponta találkoztak a családgondozók a családokkal. Az elmúlt években új problémaként megjelent a kiskorúak, fiatalkorúak várandóssága, A tankötelezettség megváltozásával fokozatosan nő azon fiatalok száma, akik sem iskolába, sem dolgozni nem járnak, mindennapjaikat csavargással töltik. Az igazolatlan iskolai hiányzások száma nő a fiatalok körében. Újkeletű probléma a a fiatal kamaszlányok szökése otthonról és felelőtlen magatartásuk.

A Szolgálat év közben kézműves fogalakozásokat, játszóházakat, szervezett a gyermekeknek. Bekapcsolódtak a települések gyereknapi, falunapi rendezvényeibe, napközis táborokba.     

A családsegítés tevékenység keretében szociális segítő munkát végeznek a 10 településen. 2019. évben a segítő munkában részesülő családok száma 114 család, az ellátottak száma 373 fő. A családgondozók napi szintű kapcsolatban álltak az ellátásban lévő családokkal. A családoknál mindennapos probléma a családok hitelei, tartozásai, anyagi problémái. Sok ellátott rendszeres önkormányzati segélyezésre szorul. Sokszor előfordult a családokban elhanyagolás, bántalmazás, hozzátartozók közötti erőszak. 
A speciális szolgáltatásokat 2016. január 1. napjától a Veszprémi Család és Gyermekjóléti Integrált Intézmény és az Ajkai Család és Gyermekjóléti Központ biztosítja. A központok által biztosított szolgáltatások: ingyenes pszichológiai ellátás, ingyenes jogi segítségnyújtás, fejlesztőpedagógus és addiktológus által nyújtott szolgáltatás, valamint a készenléti telefon.

A Szolgálat fontos feladata az adományközvetítés, részt vesz az adományok gyűjtésében és a rászorulókhoz való eljuttatásában is. A családgondozók a beérkezett adományokat folyamatosan közvetítették a rászoruló családok részére. 
A Családsegítő Szolgálat munkáját 2019. november 7. napján ellenőrizte a Veszprém Megyei Kormányhivatal Hatósági Főosztálya. Az ellenőrzési jegyzőkönyv megállapításai: a család-és gyermekjóléti szolgálat működésének vizsgálata hiányosságit nem tért fel. A fenntartó a szükséges tárgyi, technikai feltételeket biztosítja. A gyermekek szabadidejének szervezését, a veszélyeztetettség megelőzését, valamint az észlelő- és jelzőrendszer működtetését a jogszabályi előírásoknak megfelelően végzik. Mind az adminisztrációs munka, mind a szakmai tevékenység megfelel a jogszabályi előírásoknak. A személyi feltételek maradéktalanul teljesülnek. A képesítési feltételek tekintetében nem tapasztalható hiányosság.
A Családsegítő Szolgálat használatában álló épület a TOP-4.2.1-15-VE1-2016-0001 számú pályázat útján nyert támogatás felhasználásával felújításra, korszerűsítésre, akadálymentesítésre került. A pályázati támogatásból egy 7 személyes gépjármű lett vásárolva, amelyet a Szolgálat használ az ügyfelek ellátása érdekében.  

Kérem a Tisztelt Képviselő-testületet, hogy a Bölcsőde és a Család és Gyermekjóléti Szolgálat szakmai munkájáról szóló értékelést elfogadni szíveskedjen.

                       Határozati javaslat:

Herend Város Önkormányzat Képviselő-testülete megtárgyalta a Hétszínvilág Óvoda és Bölcsőde, valamint a Herend Környéki Önkormányzatok Család és Gyermekjóléti Szolgálata gyermekjóléti, gyermekvédelmi és szociális szolgáltató tevékenységet ellátó intézmények szakmai munkájáról szóló értékelését és azt elfogadta.
Felelős: polgármester, jegyző
Határidő: azonnal
Herend, 2019. november 19.

